GERMANIA  Ca. 700.000 Sinti y Roma vir al dédaincö tla Germania, dër püc de chisc tles regiuns federales nöies. Ince sce ai á düc i dërc de n zitadin, él tres ciamò emarginaziun y porsecuziun te süa vita. Mo ai se sënt na mëndranza chersciüda storicamënter tla popolaziun todëscia, deache  ai vir da secui dailò. I Sinti y Roma n'á mai podü gode de na reabilitaziun por le genozid subí tratan le regim nazist. Nia sciöche tröc preiudizi lascia crëie, á les families Sinti posc fisc sciöche döta l'atra popolaziun. En pert vir i Sinti y Roma todësc te condiziuns dër integrades y te na buna vijinanza cun la popolaziun todëscia de maioranza. N'atra pert vëgn tres ciamò sburlada te baraches y rulotes forainsom cité.  Cuntra la fin di agn 70 â i Sinti todësc metü man de se fá aldí tl publich, por  rapresentè instësc ciche ti stô a cör.  Tl 1982 gnôl fondè le "Zentralrat der deutschen Sinti und Roma". Chësta é na organisaziun di dërc dl zitadin y sciöche n partner che porta dant ales autoritês statales y istituziuns soziales i problems de na mëndranza. L'autoorganisaziun di Sinti y Roma é stada fondamentala por la arjunta de n progrès sozial.